Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare (EGF/2014/000 TA 2014 — Asistență tehnică la inițiativa Comisiei) /* COM/2014/0366 final - 2014/ () */





EXPUNERE DE MOTIVE Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014‑2020) și de abrogare a Regulamentului (CE) nr. 1927/2006[1]. SINTEZA CERERII ȘI ANALIZĂ Date principale: Numărul de referință FEG EGF/2014/000 Comisia Europeană Asistență tehnică Cheltuieli administrative: buget în EUR 330 000 % cheltuieli administrative (plafon: 0,5 %) 0,21 % În conformitate cu articolul 11 alineatul (1) din Regulamentul (UE) nr. 1309/2013, un maxim de 0,5 % din valoarea anuală maximă a FEG poate fi alocată anual pentru asistența tehnică la inițiativa Comisiei. Asistența tehnică care va fi finanțată și defalcarea costurilor estimative aferente 1. Contribuția se va folosi pentru a acoperi cheltuielile prevăzute la articolul 11 alineatele (1) și (4) și la articolul 12 alineatele (2), (3) și (4) din Regulamentul (UE) nr. 1309/2013, conform modalităților expuse în continuare. Trebuie menționat faptul că, în 2014, cheltuielile au fost reduse la minimum, întrucât fondurile vor fi creditate la linia bugetară corespunzătoare a FEG numai după ce Parlamentul European își va fi reluat reuniunile, după întreruperea cauzată de alegeri. 2. Monitorizarea și colectarea datelor: Comisia va colecta date privind cererile primite, finanțate și închise, precum și privind măsurile propuse și puse în aplicare. Aceste date vor fi puse la dispoziție pe site-ul de internet și sub forma unui portret statistic actualizat. Pe baza lucrărilor efectuate în ultimii ani, cea mai mare parte a activităților pot fi realizate cu resursele administrative obișnuite ale Comisiei, dar, conform constatărilor serviciului de audit intern al Comisiei, va fi necesar să se recurgă la expertiză externă pentru a îmbunătăți și a garanta funcționalitățile bazei de date a FEG. Costul acestor activități este estimat la 20 000 EUR. 3. Informare: Site-ul de internet dedicat FEG[2], creat de Comisie în spațiul dedicat ocupării forței de muncă, afacerilor sociale și incluziunii și pe care îl administrează în conformitate cu articolul 12 alineatul (2) din Regulamentul (UE) nr. 1309/2013, va fi actualizat și extins cu regularitate, fiecare element nou fiind, de asemenea, tradus în toate limbile UE. Vor fi comunicate informații privind noul regulament referitor la FEG și vor fi furnizate orientările necesare. Promovarea FEG și vizibilitatea sa vor fi încurajate. Evaluarea ex post a FEG va fi tipărită într-un număr limitat de exemplare, pe lângă publicarea sa online. Diversele publicații și activități audiovizuale ale Comisiei vor furniza informații privind FEG, astfel cum se prevede la articolul 11 alineatul (4) din Regulamentul (UE) nr. 1309/2013. Costurile tuturor acestor activități sunt estimate la 20 000 EUR în 2014, din cauza limitelor de timp, și se preconizează că vor crește în mod semnificativ în 2015. 4. Crearea unei baze de cunoștințe / a unei interfețe a aplicației: Comisia își continuă activitatea în vederea creării unui formular electronic și a unor proceduri standardizate pentru cererile FEG, care vor permite simplificarea cererilor în temeiul noului regulament, accelerarea examinării lor și facilitarea accesului la rapoarte pentru diferite necesități. Pregătirile în vederea integrării FEG în sistemul SFC sunt în curs de desfășurare. Procesul de standardizare a rapoartelor finale continuă, cu scopul de a reduce sarcina administrativă pentru statele membre. Costul acestor activități este estimat la 100 000 EUR. 5. Asistență tehnică și administrativă: Grupul de experți al persoanelor de contact ale FEG, având câte un membru din fiecare stat membru, va organiza două reuniuni (la sfârșitul anului 2014 și în prima jumătate a anului 2015), estimate în total la 70 000 EUR. 6. În plus, Comisia va organiza activități de colaborare în rețea între statele membre prin intermediul a două seminare dedicate organismelor de punere în aplicare a FEG, care vor avea loc în statele membre în jurul acelorași date și se vor concentra asupra aspectelor legate de interpretarea noului regulament referitor la FEG, în special în ceea ce privește eventuala includere în măsurile respective a tinerilor care nu sunt încadrați profesional și nu urmează niciun program educațional sau de formare (tinerii NEET). Costul acestor activități este estimat la 120 000 EUR. 7. Evaluare: În 2014 nu va fi necesar să se aloce fonduri pentru evaluări. Procedura de achiziții publice pentru evaluarea intermediară va fi lansată în 2015, în vederea încheierii evaluării până la 30 iunie 2017, astfel cum se prevede la articolul 20 alineatul (1) litera (a) din Regulamentul (UE) nr. 1309/2013. Activități || Număr estimat || Cost estimativ pe activitate (în EUR) || Costuri totale (în EUR) Monitorizarea și colectarea datelor || Diverse || Diverse || 20 000 Activități de informare || Diverse || Diverse || 20 000 Crearea unei baze de cunoștințe / a unei interfețe a aplicației || Diverse || Diverse || 100 000 Asistență tehnică și administrativă: reuniuni ale grupului de experți al persoanelor de contact ale FEG || 2 || 35 000 || 70 000 Asistență tehnică și administrativă: seminare de colaborare în rețea privind punerea în aplicare a FEG || 2 || 60 000 || 120 000 Evaluare || 0 || 0 || 0 Total costuri estimate || || 330 000 Finanțare 8. Bugetul anual maxim disponibil pentru FEG este de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020[3]. 9. Articolul 11 alineatul (1) din Regulamentul (UE) nr. 1309/2013 prevede că, la inițiativa Comisiei, un procent de 0,5 % din această sumă (și anume 750 000 EUR la prețurile din 2011) se poate aloca în fiecare an pentru asistența tehnică. În prezent, întreaga sumă pentru 2014 rămâne disponibilă, nealocându-se încă nimic pentru asistența tehnică. 10. Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[4]. Acte conexe 11. Concomitent cu prezentarea prezentei propuneri de decizie pentru mobilizarea FEG, Comisia va prezenta Parlamentului European și Consiliului o propunere de transfer al sumei de 330 000 EUR către linia bugetară corespunzătoare. Sursa creditelor de plată 12. Creditele din linia bugetară a FEG se vor utiliza pentru a finanța suma de 330 000 EUR necesară pentru asistența tehnică. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare (EGF/2014/000 TA 2014 — Asistență tehnică la inițiativa Comisiei) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014 – 2020) și de abrogare a Regulamentului (CE) nr. 1927/2006[5], în special articolul 11 alineatul (2), având în vedere propunerea Comisiei Europene, hotărând în conformitate cu procedura stabilită la punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[6], întrucât: (1) Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară activități independente ale căror activități au încetat ca urmare a schimbărilor structurale majore din structura comerțului mondial cauzate de globalizare, ca urmare a continuării crizei financiare și economice mondiale care face obiectul Regulamentului (CE) nr. 546/2009 sau ca urmare a unei noi crize financiare și economice mondiale, precum și pentru a le acorda asistență în procesul de reintegrare pe piața muncii. (2) FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020[7]. (3) Regulamentul (UE) nr. 1309/2013 prevede că, la inițiativa Comisiei, un maxim de 0,5 % din valoarea anuală maximă a FEG se poate utiliza în fiecare an pentru asistența tehnică. Prin urmare, Comisia propune mobilizarea unei sume de 330 000 EUR. (4) În consecință, FEG ar trebui mobilizat pentru a asigura asistență tehnică la inițiativa Comisiei, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2014, se mobilizează Fondul european de ajustare la globalizare (FEG) pentru alocarea sumei de 330 000 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO L 347, 20.12.2013, p. 855. [2] http://ec.europa.eu/egf [3] JO L 347, 20.12.2013, p. 884. [4] JO C 373, 20.12.2013, p. 1. [5] JO L 347, 20.12.2013, p. 855. [6] JO C 373, 20.12.2013, p. 1. [7] JO L 347, 20.12.2013, p. 884.